Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 89/06)

Euroopa Komisjon on kõnealuse väikese muudatuse heaks kiitnud kooskõlas komisjoni (1) delegeeritud määruse (EL) nr 664/2014 artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia

KOONDDOKUMENT

„MARRONE DI COMBAI“

ELi nr: PGI-IT-0565-AM01 – 6.7.2021

KPN ( ) KGT (X)

1. Nimetus

„Marrone di Combai“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Marrone di Combai“ on kastan, mida kasvatab Treviso maakonnas asuvate Eel-Alpide mäejalamite iseloomulikus keskkonnas arenenud kastanipuu ökotüüp.

Tarbimisse lubatud kastanitel peavad olema järgmised morfoloogilised ja kaubanduslikud omadused:

elliptiline kuju, lamendunud tipp. Seemnenabal on tavaliselt viltjas serv ning selgelt nähtavad tähekujulised triibud. Viljakesta värv varieerub helepruunist tumepruunini, kuid ei ole kunagi tuhm. Nähtavate triipudega viljakest tuleb viljakesta sisekestast kergesti lahti. Söödavat osa katvas helepruunis viljakesta sisekestas esineb pinnapealseid harvu rebendeid; koorides saab kõnealust kesta viljalihast kergesti eemaldada. Tuum – tavaliselt üks iga vilja kohta, harva vaheseinaga eraldatud – on pindmiste soontega eraldiseisev seeme. Viljaliha on jahuse tekstuuri ja valkja värvusega ning muutub keetes krõmpsuvaks ja maitsvaks.

Turustamiseks peavad kastanid olema täiesti haigustevabad ning vastama järgmistele nõuetele.

Ekstraklass:

— suured kastanid:

— 50–80 tuuma kilogrammi kohta;

— kuni 4 % kaalust moodustavad tuumad, mille viljakesta sisekest on kahjurite rikutud;

— kuni 3 % kaalust moodustavad kahjustatud viljakestaga tuumad.

I klass

— 81–105 tuuma kilogrammi kohta;

— kuni 6 % kaalust moodustavad tuumad, mille viljakesta sisekest on kahjurite rikutud;

— kuni 5 % kaalust moodustavad kahjustatud viljakestaga tuumad.

Nõuded tootele, mis on ette nähtud üksnes töötlemiseks:

— 106–130 tuuma kilogrammi kohta;

— kuni 6 % kaalust moodustavad tuumad, mille viljakesta sisekest on kahjurite rikutud;

— kuni 5 % kaalust moodustavad kahjustatud viljakestaga tuumad.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Tootmise etapid peavad toimuma punktis 4 osutatud tootmispiirkonnas, et tagada toote päritolu ja järelevalve.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toote ettenähtud leotamine (curatura) võib toimuda väljaspool punktis 4 osutatud tootmispiirkonda, kuid peab toote kvaliteedi tagamiseks toimuma 24 tunni jooksul pärast koristamist.

Teise võimalusena võib toodet pärast leotamist hoida maksimaalselt kolm päeva külmhoones temperatuuril 0,5–2 °C ja niiskustasemel 95–98 %.

Leotamine on menetlus, mille käigus hoitakse kastaneid toasooja veega vannis viis kuni seitse päeva, vett vahetatakse üks kord poole leotusaja möödumisel. Alternatiivina võib kastaneid leotada 45–48 °C temperatuuriga vees 45 minutit ja pärast seda kasta nad kiiresti külma vette, kuni need täielikult maha jahtuvad. Pärast seda kuivatatakse kastanid selleks ettenähtud kuivati ja ventilaatorite abil. Alternatiivina võib kastanid asetada puidust võrestikule ja neid iga päev pöörata kuni lõpliku kuivamiseni.

Tarbimiseks ringlusse lubatud toode peab olema järgmistes pakendites: džuudist kotid tootemassiga 1–25 kg; plastvõrgud tootemassiga 1–25 kg; toiduainete jaoks ette nähtud puidust või plastist korvid või kastid tootemassiga 1–25 kg;

üksnes töötlemiseks ettenähtud tuumad pakendatakse toiduainete jaoks ette nähtud sõrestikkastidesse (tootekaaluga kuni 400 kg).

Iga pakendi sisu peab olema ühtlane.

Pakendid on suletud mehhaaniliselt kinnitatud metalliklambriga, õmmeldud kokku nailonniidiga või seotud nööriga, mis on plommitud tinaplommiga. Plommimise käigus kinnitatakse pakendile logoga märgis. Korvid, kastid ja sõrestikkastid pakitakse tsellofaani või võrku ning kinnitatakse nööriga, millel on tinaplomm selgelt nähtava logoga.

3.6. Sellise toote märgistamise erieeskirjad, millele registreeritud nimetus viitab

Kontrolliasutus kontrollib, kas toode on identifitseeritav märgistuse põhjal, mille logol on sõnad „Marrone di Combai“, mis peavad olema muudest sõnadest oluliselt suuremad. Märgistusel või mahutitel peab olema järgmine teave: tootja või pakendamisettevõtte nimi ja kaubamärk; algne netokaal ja kategooria; toitumis- ja dieedialane teave; tootmisaasta; toote nõuetekohase ladustamise ja kasutamise juhised. Logol on kujutatud stiliseeritud helepruuni ogalise lüdiga kaetud kastanivili, mida ümbritseb tumepruun ruut (helepruun – Pantone 465U, tumepruun – Pantone 4625U). Logo mõõtmed peavad olema järgmised: 65 mm x 102 mm; 33 mm x 51 mm; 17 mm x 25 mm; 8 mm x 12 mm.

4. Geograafilise piirkonna täpne määratlus

Toote „Marrone di Combai“ geograafiline tootmispiirkond hõlmab Treviso provintsi järgmisi haldusüksuseid: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene ja Vittorio Veneto.

5. Seos geograafilise piirkonnaga

Punktis 4 kirjeldatud piirkond asub tervikuna Alpi eelmäestiku jalamil.

Alpi eelmäestiku jalamile iseloomulik mägine ala, millel kastaneid „Marrone di Combai“ kasvatatakse, on geoloogilises mõttes tekkinud karstilise päritoluga lubja- ja ränikivist mäekompleksist, mida iseloomustavad sügavad jäärakud, järsud nõlvad ning pinnase ulatuslik lagunemine, selle kohal kõrguvate kõvade, püsivate kaljude tõttu. Kõnealune geomorfoloogia on väga oluline seoses kliimaga: Alpi eelmäestikuahel ja mägedekett on takistuseks idatuultele, kuid lasevad puhuda põhjatuultel, mistõttu aastased temperatuurikõikumised (võrreldes tasandikuga) on väikesed. Rohked ja läbi aasta ühtlaselt jaotuvad sademed ning kõikide muude Po jõe ja Veneto oru paikade jaoks tüüpilise udu täielik puudumine aitavad kujundada keskkonda, mis on eriti kohane kastani „Marrone di Combai“ kasvatamiseks.

Hindamistestidega teostatud organoleptiline analüüs on näidanud, et viljaliha omadustel (eelkõige selle pehmel konsistentsil) on positiivne mõju kogu tuuma üldhinnangule. Lisaks aspektidele, mis mõjutavad kompimismeele varal tajumist, hinnatakse väga ka erilist aroomi, mida iseloomustab vürtse, lilli ja rohttaimi meenutav intensiivne lõhn, mis on täheldatav toote tarbimisel. Spetsiaalselt organoleptiliste analüüside jaoks kehtestatud tunnuste hindamise alusel võib väita, et aroomi intensiivsust, püsivust, magusust väljendavad näitajad on suured ning kogu kastani üldhinnangule negatiivset mõju avaldavad näitajad nagu kokkutõmbuvus ja kibedus on väheolulised. Kastani „Marrone di Combai“ aroomi eripära on seotud viljeluspiirkonna mulla omadustega ning väljendab tihedat seost taime, mulla ja kasvukeskkonna vahel.

Kaitstud geograafilise tähise „Marrone di Combai“ registreerimise taotlus põhineb toote ainulaadsetel omadustel ja olulisel määral ka selle mainel.

Kastanipuu „Marrone di Combai“ kasvatuspiirkonnas on kastanite olemasolu ja eelkõige kvaliteedinäitajate kohta olemas arvukalt ajaloolisi tõendeid, mis pärinevad juba 12. sajandist. Sellest nähtub, et toote iseloomustamiseks on olulised nii keskkonna- kui ka inimaspektid, kuna kastanitel on alati olnud oluline osa kõnealuste mägede elanike jätkusuutlikkuse tagamisel. Erinevate ajalooliste dokumentide hulgas on 18. septembri 1665. aasta kuupäeva kandev dokument, milles rõhutatakse kastanite koristamise sotsiaalseid ja inimeste kaasatust nõudvaid aspekte: kõik elanikud, sealhulgas naised ja lapsed, võtsid kastanite korjamisest osa, sest pärast jagati saak vastavalt perekonna suurusele.

Viimasel ajal on kastani „Marrone di Combai“ hea maine ja kuulsus levinud Venetost üle kogu Itaalia osaliselt ka tänu sellistele festivalidele ja laatadele nagu kohaliku ja ka rahvusliku tähtsusega „Marrone di Combai“, mis toimub juba 1945. aastast alates.

Toote „Marrone di Combai“ iseloomulikud tunnused on tihedalt seotud geograafilise piirkonnaga, kus seda toodetakse. Tootmispiirkonna geoloogilised tunnused, eelkõige karstise tekkega lubja- ja ränikivist kaljud ning nende järsud nõlvad ei lase koguneda vihmaveel ja võimaldavad haritava maa optimaalset kuivendamist. Selle tagajärjel on kastani viljaliha tugeva ja kauakestva lõhnaga, pastataoline ja magus; kokkutõmbuvus ja kibedus puuduvad.

Mäestikuahel on takistuseks idatuultele, kuid laseb puhuda põhjatuultel, mistõttu aastased temperatuurikõikumised (võrreldes tasandikuga) on väikesed ning hoiab ära udu tekkimise; keskkond mõjub hästi taimede tervisele ja arengule ning võimaldab korjata terveid, kõrge kvaliteediga vilju.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Valitsus algatas riikliku vastuväitemenetluse, avaldades Itaalia Vabariigi 24. märtsi 2021. aasta ametlikus väljaandes nr 72 ettepaneku „Marrone di Combai“ tunnustamiseks.

Tootespetsifikaadi terviktekst on kättesaadav veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) EÜT L 179, 19.6.2014, lk 17..